钦定古今图书集成/理学汇编/学行典/第006卷 > 《存斋记》前人
## 钦定古今图书集成/理学汇编/学行典/第006卷 > 《存斋记》前人

予吏同安，而游于其学，尝私以所闻语其士之与予
游者，于是得许生升之为人而敬爱之。比予之辞吏
也，请与俱归，以共卒其讲业焉。一日，生请于予曰：“升
之之来也，吾亲与一二昆弟相为筑环堵之室于敝
庐之左，将归翳蓬藋而居焉。惟夫子为知升之志，敢
请所以名之者，而幸教之，则升之愿也。”予辞谢不获，
因念与生相从，于今六七年，视其学专用心于内，而
世之所屑，一毫不以介于其间。尝窃以为生之学，盖
有意乎孟氏所谓存其心者，于是以“存”名其斋，而告
之曰：“予不敏，何足以知吾子？”然今也以是名子之斋，
则于吾子之志，窃自以为庶几焉耳矣。而曰“必告子
以其名之之说”，则是说也，吾子既自知之，予又奚以
语吾子？抑尝闻之，人之所以位天地之中而为万物
之灵者，心而已矣。然心之为体，不可以闻见得，不可
以思虑求。谓之有物，则不得于言，谓之无物，则日用
之间无适而非是也。君子于此，亦将何所用其力哉“必有事焉，而勿正，心勿忘，勿助长”，则存之之道也。如
是而存，存而久，久而“熟。心之为体，必将了然有见乎
参倚之间，而无一息之不存矣。此予所以名斋之说，
吾子以为何如？”生作而对曰：“此固升之所愿学而病
未能者，请书而记诸屋壁，庶乎其有以自砺也。”予不
获让，因书以授之，俾归刻焉。